ब्लड प्रेशर कम होता हो तो रखें ज्यादा ख्याल  
10 में से दो लोग ऐसे होते हैं, जिनका तनाव या गुस्से के वक्त रक्तचाप कम हो जाता है। ऐसे में पक्षाघात का हमला हो सकता है और मृत्यु भी हो सकती है।
हमने हमेशा यही सुना है कि गुस्से के वक्त रक्तचाप बढ़ जाता है। ऐसे में बेहोश होने की आशंका भी होती है। लेकिन अगर गुस्से में या तनाव में आपका रक्तचाप घटता है तो ज्यादा सतर्क रहने की आवश्यक्ता है। वैज्ञानिकों का कहना है कि 10 में से दो लोग ऐसे होते हैं, जिनका तनाव या गुस्से के वक्त रक्तचाप कम हो जाता है। ऐसे में पक्षाघात का हमला हो सकता है और मृत्यु भी हो सकती है।  कैलिफोर्निया विश्वविद्यालय के एक शोध के मुताबिक वैज्ञानिकों का कहना है कि गुस्से के दौरान आमतौर पर लोगों का रक्तचाप बढ़ जाता है। मगर कुछ लोगों का रक्तचाप कम भी होता है। जिन लोगों का रक्तचाप कम होता है, उनमें लकवा होने की आशंका ज्यादा होती हैं।  टीम के प्रमुख वैज्ञानिक स्टीफेन क्लार्क का कहना है कि गुस्से और तनाव में जब आप अपने मन को काबू करने की कोशिश करते हैं, तो आपका रक्तचाप कम होने लगता है। कई बार यह इतना ज्यादा कम हो जाता है कि आपको लकवा हो जाता है। लकवे का अटैक ज्यादा गंभीर होने पर इंसान कोमा में जा सकता है और इससे मृत्यु भी हो सकती है।  डॉक्टर मुकेश गुप्ता कहते हैं, किसी को लकवा तभी होता है, जब उसके शरीर में रक्त का संचार बहुत कम हो जाए। तनाव के समय रक्तचाप कम होता है और अगर यह स्थिति ज्यादा देर तक बनी रहती है, तो लकवा होने की आशंका बढ़ जाती हैं। वह कहते हैं, रक्तचाप कम होने पर हमारे शरीर का तंत्रिका तंत्र ठीक से काम नहीं कर पाता। अगर यही स्थिति ज्यादा देर तक बनी रहे, तो तंत्रिका कोशिकाएं मृत हो जाती हैं और संबद्ध अंग में लकवा हो जाता है।  डॉक्टर दीपांकर गुप्ता कहते हैं, जिनका रक्तचाप कम रहता है, उन्हें हमेशा अपने पास नमक वाला मुनक्का रखना चाहिए। यह रक्तचाप को सामान्य करने का सबसे आसान उपाय है। सूखा नमक खाने से रक्तचाप सामान्य होता है, मगर इसमें थोड़ा वक्त लगता है। जबकि मुनक्के से तुरंत असर होता है।  वह कहते हैं, रक्तचाप ज्यादा होना सेहत के लिए खरतनाक है, लेकिन कम होना ज्यादा खतरनाक होता है। रक्तचाप कम हो तो बेहोश हो जाना, शरीर अकड़ जाना तो बेहद आम परेशानियां हैं। अगर किसी का रक्तचाप कम रहता है, तो उसे अपनी सेहत का पूरा ख्याल रखना चाहिए।